RAPORT AL COMISIEI CĂTRE PARLAMENTUL EUROPEAN ȘI CONSILIU privind calitatea datelor fiscale raportate de statele membre în 2011 /* COM/2012/0170 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind calitatea datelor fiscale raportate de statele membre în 2011 CUPRINS 1........... Context.......................................................................................................................... 3 2........... Principalele constatări ale raportării din 2011 asupra nivelurilor deficitului public și ale datoriei publice 3 2.1........ Promptitudinea, fiabilitatea și exhaustivitatea................................................................... 3 2.1.1..... Promptitudinea............................................................................................................... 3 2.1.2..... Fiabilitatea...................................................................................................................... 4 2.1.3..... Exhaustivitatea tabelelor și a informațiilor justificative.................................................... 4 2.1.4..... Tabele suplimentare referitoare la criza financiară............................................................. 5 2.1.5..... Chestionar privind împrumuturile interguvernamentale ……….......................................... 6 2.2........ Respectarea normelor contabile și coerența datelor statistice........................................ 6 2.2.1..... Schimbul de informații și clarificări................................................................................ 6 2.2.2..... Vizite de dialog și metodologice..................................................................................... 6 2.2.3..... Consultanță specifică din partea Eurostat....................................................................... 7 2.2.4..... Aspecte metodologice recente........................................................................................ 8 2.2.5..... Coerența cu conturile publice aferente........................................................................... 8 2.3........ Publicarea...................................................................................................................... 8 2.3.1..... Publicarea cifrelor principale și a tabelelor detaliate de raportare..................................... 8 2.3.2..... Rezerve cu privire la calitatea datelor............................................................................... 9 2.3.3..... Modificări ale datelor raportate....................................................................................... 9 2.3.4..... Publicarea metadatelor (inventarelor)............................................................................. 10 3........... Concluzii...................................................................................................................... 10 1. Context Articolul 8 alineatul (3) din Regulamentul (CE) nr. 479/2009 al Consiliului privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene [modificat prin Regulamentul (CE) nr. 679/2010][1] obligă Comisia (Eurostat) (denumită în continuare „Eurostat”) să prezinte periodic Parlamentului European și Consiliului un raport cu privire la calitatea datelor efective raportate de statele membre. Acest raport anual conține o evaluare globală în ceea ce privește respectarea normelor contabile, exhaustivitatea, fiabilitatea, promptitudinea și coerența datelor. Raportul anterior (privind notificările din 2010) a fost adoptat de către Comisie la data de 11 aprilie 2011. Eurostat evaluează periodic atât calitatea datelor efective raportate de statele membre, cât și pe cea a datelor care stau la baza conturilor administrațiilor publice, întocmite în conformitate cu Regulamentul (CE) nr. 2223/96 al Consiliului din 25 iunie 1996 privind Sistemul European de conturi naționale și regionale din Comunitate (SEC 95)[2]. Evaluarea se bazează în principal pe date referitoare la execuția bugetului administrațiilor publice, precum și pe activele și pasivele acestora. Aceste lucrări pun accentul pe factorii care explică deficitul/excedentul public și pe evoluția datoriei publice. Statele membre transmit aceste informații către Eurostat de două ori pe an. Datele transmise includ și informații suplimentare, precum „Chestionarul referitor la tabelele de notificare a PDE” și clarificările bilaterale ale statelor membre. De asemenea, Eurostat efectuează vizite de dialog periodice privind procedura deficitului excesiv (PDE) în fiecare stat membru, în scopul menținerii unui dialog permanent cu statele membre. Prezentul raport se bazează pe principalele concluzii și rezultate ale raportării PDE din 2011, punând accentul pe ultimul exercițiu de raportare (octombrie 2011). După caz, se efectuează comparații cu raportarea din aprilie 2011, precum și cu cea din 2010. 2. Principalele constatări ale raportării din 2011 asupra nivelurilor deficitului public și ale datoriei publice 2.1. Promptitudinea, fiabilitatea și exhaustivitatea 2.1.1. Promptitudinea Statele membre sunt obligate să raporteze Comisiei datele planificate și efective privind bugetul și bilanțul de două ori pe an, înainte de 1 aprilie și înainte de 1 octombrie[3]. În 2011, raportarea PDE a acoperit perioada 2007-2011. Cifrele pentru 2011 sunt cele planificate de autoritățile naționale, în timp ce cifrele din perioada 2007-2010 sunt date efective (cifre definitive, semi-definitive, provizorii sau estimative). Termenele de raportare sunt, în general, foarte bine respectate. În cadrul celei de-a doua raportări din 2011, 26 de state membre au raportat datele înainte de termenul legal de 1 octombrie. Autoritățile elene au transmis notificarea la data de 7 octombrie. În cursul exercițiului de raportare din aprilie, toate statele membre au raportat datele înainte de 1 aprilie 2011, cu excepția Greciei (la 1 aprilie) și a Franței (care a trimis datele planificate pentru anul 2011 la data de 7 aprilie). 2.1.2. Fiabilitatea Mai multe state membre și-au revizuit raportările după prima transmitere a datelor. În octombrie 2011, 18 țări au transmis 29 de revizuiri ale datelor, în timp ce, în aprilie 2011, 20 de țări au transmis 36 de revizuiri ale datelor. Statele membre au transmis majoritatea revizuirilor ca răspuns la comentariile, întrebările tehnice sau observațiile Eurostat; revizuirile respective includeau corectarea unor erori minore, a unor incoerențe interne sau a unor înregistrări inadecvate în cadrul tabelelor. Datele au fost revizuite cu mai mult de 0,1 puncte procentuale (pp) din PIB în cursul perioadelor de evaluare pentru Grecia, Portugalia, Slovenia și Slovacia în aprilie și pentru Germania[4], Austria, România și Slovacia în octombrie. Autoritățile statistice irlandeze au furnizat la data de 24 noiembrie 2011 un set actualizat de tabele de notificare a PDE pentru a corecta o eroare identificată în consolidarea datoriei publice (acest lucru nu a avut niciun impact asupra deficitului public înregistrat). Eurostat a clarificat revizuirile și a publicat noile date. 2.1.3. Exhaustivitatea tabelelor și a informațiilor justificative Transmiterea tabelelor de raportare reprezintă o obligație legală și este esențială pentru ca Eurostat să poată monitoriza în mod corespunzător calitatea datelor. Articolul 8 alineatul (2) din Regulamentul (CE) nr. 479/2009, astfel cum a fost modificat, specifică faptul că statele membre trebuie să furnizeze Eurostat informațiile statistice relevante. „În special, informațiile statistice reprezintă: (a) datele din conturile naționale; (b) inventarele; (c) tabelele de notificare a procedurii deficitului excesiv; (d) chestionarele suplimentare și clarificările privind notificările.” Tabelele de notificare a PDE constau în patru (seturi de) tabele principale. Transmiterea tabelelor PDE 1-3 reprezintă o obligație legală, în timp ce raportarea tabelului PDE 4 a fost convenită de statele membre[5]. Tabelele 1 și 2A (administrația centrală) se referă la perioada 2007-2011, în timp ce celelalte tabele acoperă perioada 2007-2010[6]. Majoritatea statelor membre au completat toate tabelele de notificare a PDE[7]. Cu toate acestea, anumite state membre și-ar putea îmbunătăți eforturile în materie de exhaustivitate. De exemplu, în cadrul raportării din octombrie 2011 pentru tabelele PDE 2, cinci state membre fie nu au furnizat informații complete privind legătura dintre fondul de rulment și excedentul/deficitul public PDE pentru toate subsectoarele sau pentru toți anii, fie au raportat fonduri de rulment egale cu excedentul/deficitul PDE. În ceea ce privește tabelul PDE 3, nu toate statele membre au trimis toate defalcările. În special, nu au fost întotdeauna transmise detaliile cerute pentru rubricile „credite” și „capital”. Faptul că, pentru unele state membre, lipsesc unele date în tabelele PDE 2 și 3 limitează posibilitatea ca Eurostat să verifice fiabilitatea cifrelor de pe ultimul rând referitoare la deficitul și datoria publice. Aceste lacune conduc, la rândul lor, la o nevoie și mai mare de verificare a acestor detalii în timpul vizitelor în statele membre. Toate statele membre și-au prezentat răspunsurile la „Chestionarul cu privire la tabelele de notificare”[8]. Deși gradul de acoperire și calitatea răspunsurilor s-au îmbunătățit comparativ cu anii anteriori, anumite țări nu au raportat toate detaliile solicitate în chestionar. 2.1.4. Tabele suplimentare referitoare la criza financiară De la 15 iulie 2009, Eurostat colectează un set de date privind criza financiară într-un tabel suplimentar. Partea 1 a tabelului suplimentar se referă la datele privind tranzacțiile care sunt înregistrate în contul de venituri/cheltuieli ale administrațiilor publice și au un impact real asupra deficitului/excedentului din cadrul PDE. Partea 2 a tabelului suplimentar se referă la datele privind stocurile de active și pasive financiare constituite în urma sprijinului acordat instituțiilor financiare. Se face distincția între activitățile care au contribuit efectiv la pasivele administrațiilor publice (incluse în datoria publică) și activitățile care ar putea contribui la pasivele administrațiilor publice în viitor, dar care sunt considerate în prezent ca fiind dependente de evenimente viitoare (neincluse în datoria publică). Aceste tabele indică intervențiile publice direct legate de sprijinul acordat instituțiilor financiare. Nu sunt incluse măsurile de sprijin destinate instituțiilor nefinanciare sau măsurile generale de sprijin economic. Datele colectate în 2011 acopereau perioada 2007 - 2010. Douăzeci de state membre raportează diverse intervenții efectuate de administrațiile publice în contextul crizei financiare. Eurostat a publicat o notă care însoțește comunicatele de presă referitoare la PDE și care analizează aceste date[9]. 2.1.5. Chestionar privind împrumuturile interguvernamentale Începând cu notificarea din aprilie 2011, statele membre furnizează, de asemenea, date privind împrumuturile interguvernamentale. Comunicatul de presă referitor la PDE include aceste informații, ceea ce permite o analiză a împrumuturilor pe care anumite state membre le acordă pentru acțiuni de sprijin destinate altor state membre (în special Greciei în 2010). Aceste împrumuturi interguvernamentale au crescut în mod substanțial în contextul crizei financiare și trebuie scăzute din agregatele pentru UE27 și zona euro privind „datoria Maastricht”, ambele fiind calculate pe o bază consolidată. Din cauza acestei consolidări, agregatele pentru UE 27 și zona euro nu sunt egale cu suma aritmetică a datoriei statelor membre (adică împrumuturile interguvernamentale nu sunt incluse pentru a se evita dubla contabilizare). Cifrele raportate în chestionar nu includ încă sumele legate de Fondul european de stabilitate financiară (FESF), întrucât acestea se referă la perioada 2007-2010. Pentru 2011, aceste cifre vor fi colectate de la FESF. 2.2. Respectarea normelor contabile și coerența datelor statistice 2.2.1. Schimbul de informații și clarificări În cursul perioadei de evaluare dintre termenul limită de raportare (1 octombrie 2011) și termenul publicării datelor (21 octombrie 2011), Eurostat a contactat autoritățile statistice naționale din fiecare stat membru pentru a solicita informații suplimentare și pentru a clarifica aplicarea normelor contabile în cazul unor operațiuni specifice. Acest proces a implicat o serie de schimburi de corespondență între Eurostat și autoritățile naționale. O primă serie de solicitări de clarificări a fost trimisă tuturor țărilor până la 9 octombrie. O a doua serie de cereri a fost trimisă unui număr de 14 țări și o a treia serie unei singure țări. În cazul anumitor țări, Eurostat a cerut revizuirea tabelelor de notificare[10]. 2.2.2. Vizite de dialog și metodologice Regulamentul (CE) nr. 479/2009, astfel cum a fost modificat, prevede vizite de dialog și metodologice. Vizitele de dialog în statele membre sunt întreprinse în mod periodic în scopul revizuirii datelor raportate, al examinării aspectelor metodologice, al discutării surselor statistice, precum și în vederea evaluării respectării normelor contabile corespunzătoare, de exemplu în ceea ce privește delimitarea sectorului administrațiilor publice, data înregistrării și clasificarea operațiunilor și pasivelor publice. Vizitele metodologice sunt efectuate numai în cazul în care Eurostat identifică riscuri importante sau probleme în ceea ce privește calitatea datelor, în special cu privire la metodele, conceptele sau clasificările utilizate. În 2011 nu au fost efectuate vizite metodologice. În anul 2011, Eurostat a realizat următoarele vizite PDE: Portugalia (17-18 ianuarie, 14-15 aprilie și 19-20 septembrie), Regatul Unit (26-28 ianuarie), Danemarca (31 ianuarie – 1 februarie), Letonia (15-17 februarie 2011), Spania (17-18 februarie), Slovacia (28 februarie – 1 martie), Grecia (21-23 martie, 26-27 septembrie și 10-11 noiembrie), Germania (5-6 mai), Republica Cehă (16-17 mai), Luxemburg (19 mai), Slovenia (23-24 mai), România (8-10 iunie, 20-22 iunie, 11-13 iulie și 26-27 septembrie), Italia (27-28 iunie), Estonia (4-5 iulie), Polonia (5-6 septembrie), Finlanda (21-22 noiembrie), Bulgaria (28-30 noiembrie), Suedia (12-13 decembrie) și Țările de Jos (12 decembrie). Temele recurente discutate în timpul vizitelor au inclus clasificarea unităților în cadrul sau în afara sectorului administrațiilor publice (de exemplu, transportul public, televiziunea și radioul, spitalele și universitățile), injecțiile de capital, parteneriatele public-privat, fluxurile UE și înregistrarea garanțiilor. Fiecare vizită conduce la o serie de acțiuni pentru statul membru vizitat. Punerea în aplicare a acestor acțiuni duce la îmbunătățirea calității datelor în timp. Eurostat a început de asemenea să pună în aplicare un program de vizite de dialog PDE „în amonte” în statele membre, în vederea examinării calității și exhaustivității datelor de bază utilizate de autoritățile statistice în compilarea datelor PDE și pentru a discuta cu privire la dispozițiile în materie de management al calității pentru compilarea datelor. Acesta este un element important al activității Eurostat în ceea ce privește aplicarea competențelor de verificare consolidate acordate prin Regulamentul (CE) nr. 479/2009, astfel cum a fost modificat, în conformitate cu o abordare preventivă axată pe riscuri descrisă în Comunicarea către Parlamentul European și Consiliu intitulată „Către un management fiabil al calității pentru statisticile europene”[11]. Vizite de dialog în amonte au avut deja loc în 2011 în Germania, România și Bulgaria. Un grup de lucru specializat în „managementul calității statisticilor privind finanțele publice” urmează a fi instituit. 2.2.3. Consultanță specifică din partea Eurostat Statele membre se consultă în mod regulat cu Eurostat pentru a clarifica diferite aspecte contabile naționale referitoare la operațiuni viitoare sau anterioare. Eurostat oferă consultanță conform orientărilor existente. Pentru a respecta dispoziția cu privire la transparență prevăzută în Regulamentul (CE) nr. 479/2009, astfel cum a fost modificat, Eurostat își publică recomandările[12], cu excepția cazurilor în care statul membru în cauză se opune acestui demers. În 2011, Eurostat a publicat următoarele recomandări: tratarea datoriei societății de căi ferate austriece (Austria), modificări în sistemul de pensii (Polonia), clasificarea unui proiect de rețea rutieră gestionat de comunitatea autonomă Aragon (Spania), clasificarea unei rețele de irigații în regim de parteneriat public-privat gestionat de comunitatea autonomă Navarra (Spania), clasificarea unei autostrăzi în regim de parteneriat public-privat gestionat de comunitatea autonomă Navarra (Spania), tratarea unor proiecte de infrastructură (România) și înregistrarea modalităților de restructurare pentru întreprinderile publice cu arierate acumulate (România), tratamentul metodologic al instrumentelor derivate pe cursul de schimb legate de datoria publică în cadrul procedurii aplicabile deficitelor excesive (Letonia), consultanţă ex ante privind înregistrarea statistică a proiectului de construcţie şi exploatare a tronsonului Tuszyn-Pryzowice din autostrada A1 (Polonia), înregistrarea transferurilor din partea UE şi a cofinanţării naţionale în cadrul programului Jeremie (Bulgaria), două recomandări privind înregistrarea schemei de rambursare a Băncii bulgare de dezvoltare (Bulgaria) şi o recomandare privind un aviz preliminar al biroului statistic portughez privind un eventual transfer al activelor şi responsabilităţilor legate de fondul de pensii, din sectorul bancar către guvernul central (Portugalia). 2.2.4. Aspecte metodologice recente Ca de obicei, Eurostat a acordat o atenție deosebită aplicării normelor SEC 95 și, în special, celor mai recente decizii ale sale. Aceste decizii sunt incluse în Manualul privind deficitul public și datoria publică, a cărui ultimă versiune a fost publicată în octombrie 2010 și care, în prezent, face obiectul unui proces de actualizare periodică. Eurostat a fost, de asemenea, consultat cu privire la înregistrarea statistică a măsurilor luate la nivel european pentru a depăși dificultățile întâmpinate pe piețele datoriei suverane. În 2011 Eurostat a publicat perspectiva sa statistică asupra FESF[13], precum și o opinie preliminară privind proiectul de mecanism european de stabilizare[14]. Eurostat a publicat, de asemenea, o notă de orientare privind „structurile publice cărora li se transferă activele depreciate”[15]. 2.2.5. Coerența cu conturile publice aferente Termenele limită de notificare 1 aprilie și 1 octombrie, stabilite prin Regulamentul (CE) nr. 479/2009, astfel cum a fost modificat, au fost introduse pentru a se asigura coerența cu conturile sectoriale anuale și trimestriale aferente ale administrațiilor publice, astfel cum au fost raportate către Eurostat în diverse tabele de transmitere SEC 95. Eurostat analizează sistematic coerența notificărilor PDE cu conturile sectoriale aferente ale administrațiilor publice. De exemplu, totalul cheltuielilor și veniturilor administrațiilor publice ar trebui să corespundă cifrei raportate referitoare la deficit. Coerența generală a datelor PDE cu conturile administrațiilor publice raportate conform SEC 95 s-a îmbunătățit considerabil în cursul ultimilor ani, deși coerența datelor nefinanciare este, în continuare, mai bună decât cea a datelor financiare. În octombrie 2011, cifrele referitoare la PIB și la datorie au fost coerente pentru toate statele membre. În ceea ce privește cifrele referitoare la capacitatea/necesarul net de finanțare, au fost înregistrate diferențe minore pentru 6 state membre. Neconcordanțe minore între datele PDE și conturile financiare trimestriale au fost constatate în notificările din 14 state membre. 2.3. Publicarea 2.3.1. Publicarea cifrelor principale și a tabelelor detaliate de raportare Articolul 14 din Regulamentul (CE) nr. 479/2009, astfel cum a fost modificat, precizează: „Comisia (Eurostat) furnizează datele efective privind deficitul public și datoria publică pentru aplicarea Protocolului privind procedura aplicabilă deficitelor excesive în termen de trei săptămâni de la termenele de raportare (...). Furnizarea datelor se efectuează prin publicare.” Datele legate de deficitul și datoria publice au fost publicate la 26 aprilie și la 21 octombrie 2011, împreună cu toate tabelele de raportare, astfel cum au fost notificate de statele membre. De asemenea, Eurostat publică pe site-ul său internet atât statistici anuale și trimestriale privind finanțele publice, care sprijină datele PDE, cât și informații privind ajustările stoc-flux[16]. Eurostat publică, de asemenea, informațiile furnizate de statele membre în ceea ce privește intervențiile publice în contextul crizei financiare[17], precum și datele privind împrumuturile interguvernamentale. În conformitate cu Regulamentul (CE) nr. 479/2009, astfel cum a fost modificat, statele membre trebuie să facă publice datele efective privind deficitul și datoria acestora. Majoritatea statelor membre au transmis Eurostat faptul că își publică toate tabelele de raportare. 2.3.2. Rezerve cu privire la calitatea datelor Eurostat și-a exprimat rezervele cu privire la calitatea datelor notificate de România și de Regatul Unit în cadrul notificării din aprilie 2011. Aceste rezerve au fost retrase în comunicatul de presă din luna noiembrie. România: Eurostat și-a retras rezervele exprimate în legătură cu datele raportate de România în cadrul notificării din aprilie 2011, rezerve cauzate de incertitudinile referitoare la impactul anumitor întreprinderi publice asupra deficitului public, asupra raportării categoriilor SEC95 „alte conturi de primit/de plătit”, asupra naturii și impactului anumitor tranzacții financiare și asupra consolidării fluxurilor intraguvernamentale. Eurostat a confirmat că în notificarea din octombrie 2011 elementele menționate mai sus au fost înregistrate în conformitate cu metodologia SEC95 și manualele aferente. Regatul Unit: Eurostat și-a retras rezervele exprimate în legătură cu datele raportate de Regatul Unit în cadrul notificării din aprilie 2011, rezerve cauzate de incertitudinile referitoare la data de înregistrare a cheltuielilor militare. Eurostat a confirmat că, în cadrul notificării din octombrie 2011, Regatul Unit a inclus ajustarea necesară, iar cheltuielile legate de echipamentele militare sunt înregistrate acum în momentul livrării, în conformitate cu decizia Eurostat relevantă din 9 martie 2006. 2.3.3. Modificări ale datelor raportate Comunicatele de presă ale Eurostat cu privire la PDE oferă explicații referitoare la modificările datelor de notificare ale Regatului Unit[18]. „Eurostat a modificat datele referitoare la deficit și datorie notificate de către Regatul Unit pentru anii 2008 - 2010 (precum și pentru exercițiile financiare 2008/2009 - 2010/2011). Scopul acestei acțiuni a fost acela de a asigura conformitatea cu nota de orientare a Eurostat din 16 martie 2011 privind structurile cărora li se transferă activele depreciate, în ceea ce privește societățile Bradford & Bingley (B&B) și Northern Rock Asset Management (NRAM). Cifrele raportate referitoare la deficit au fost majorate cu 360 de milioane GBP (0,03% din PIB) în 2008 (precum și în exercițiul financiar 2008/2009), cu 571 de milioane GBP (0,04% din PIB) în 2009 (precum și în exercițiul financiar 2009/2010) și cu 1 023 de milioane GBP (0,07% din PIB) în 2010 (precum și în exercițiul financiar 2010/2011). Cifrele raportate referitoare la datorie au crescut cu 32 374 de milioane GBP (2,26% din PIB) în 2008 (precum și în exercițiul financiar 2008/2009), cu 19 969 de milioane GBP (1,43% din PIB) în 2009 (precum și în exercițiul financiar 2009/2010) și cu 56 821 de milioane GBP (3,90% din PIB) în 2010 (precum și în exercițiul financiar 2010/2011).” 2.3.4. Publicarea metadatelor (inventarelor[19]) Regulamentul (CE) nr. 479/2009, astfel cum a fost modificat, precizează că inventarele PDE reprezintă informații statistice care urmează să fie furnizate de statele membre pentru a permite Eurostat verificarea conformității cu normele SEC 95. Mai mult, regulamentul precizează că publicarea la nivel național a acestor inventare este obligatorie. Eurostat a publicat inventarele tuturor statelor membre. Cu excepția Luxemburgului și a Țărilor de Jos, toate statele membre au raportat că și-au publicat inventarele PDE la nivel național. Eurostat va introduce în curând un nou format de inventar PDE care ar implica schimbări structurale și ar solicita informații mai detaliate (de exemplu, cu privire la procedurile de compilare, delimitarea sectorului administrațiilor publice, operațiunile specifice, managementul calității și sursele de date din amonte etc.). 3. Concluzii Eurostat concluzionează că ameliorarea calității datelor fiscale a continuat în 2011. În general, statele membre au furnizat informații de o mai bună calitate, atât în tabelele de notificare PDE, cât și în alte documente statistice relevante. Coerența generală a datelor PDE cu conturile publice raportate conform SEC95 este satisfăcătoare și există îmbunătățiri pe plan financiar. În 2011 au fost exprimate rezerve asupra calității datelor raportate de România și Regatul Unit în cadrul notificării din aprilie 2011. Aceste rezerve au fost retrase în noiembrie 2011. Cu toate acestea, pentru Regatul Unit a rămas necesară o modificare. În ciuda îmbunătățirilor menționate, mai persistă anumite probleme în ceea ce privește conformitatea cu normele contabile și exhaustivitatea și coerența anumitor informații statistice furnizate. De exemplu, este necesar ca unele state membre să amelioreze exhaustivitatea datelor în ceea ce privește nivelurile subnaționale ale administrațiilor publice, în timp ce alte state membre și-ar putea îmbunătăți monitorizarea structurilor publice cărora li se transferă activele depreciate, structuri instituite ca urmare a crizei financiare. Prin urmare, Eurostat invită statele membre să continue să investească în calitatea statisticilor privind finanțele publice, în vederea atingerii, în continuare, a nivelului calitativ dorit în ceea ce privește respectarea normelor contabile relevante, exhaustivitatea, fiabilitatea, promptitudinea și coerența datelor publice, inclusiv un management mai bun al calității fluxurilor de date din amonte care constituie informațiile de bază necesare pentru calcularea deficitului și a datoriei în cadrul PDE. [1] JO L 145, 10.6.2009, p. 1. [2] JO L 310, 30.11.1996, p. 1. [3] Articolul 3 alineatele (1) și (3) din Regulamentul (CE) nr. 479/2009, astfel cum a fost modificat. [4] În cazul Germaniei, revizuirile datelor privind PDE se refereau la anul 2010 și se datorau modificărilor datelor de bază privind societatea FMS Wertmanagement – o structură care a preluat activele depreciate ale grupului Hypo Real Estate (HRE), clasificat în cadrul sectorului administrațiilor publice. În ceea ce privește deficitul: creștere cu 0,9 puncte procentuale din PIB, în principal ca urmare a reevaluării activelor depreciate transferate de către HRE; iar în ceea ce privește datoria: scădere cu 1 punct procentual din PIB, din cauza corectării prezentării în bilanț a unor garanții în numerar. [5] A se vedea declarațiile care figurează în procesul-verbal al Consiliului din data de 22 noiembrie 1993. [6] Furnizarea datelor planificate în tabelele PDE, altele decât tabelele 1 și 2A, nu este prevăzută în mod explicit în Regulamentul (CE) nr. 479/2009 al Consiliului, astfel cum a fost modificat. [7] O descriere detaliată a conținutului acestor tabele poate fi găsită pe site-ul internet al Eurostat. A se vedea: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL. [8] Acest chestionar conține treisprezece secțiuni care solicită informații cantitative și uneori calitative din mai multe domenii, cum ar fi tranzacțiile cu taxe și contribuții sociale, tranzacțiile cu UE, achizițiile de echipament militar, garanțiile guvernamentale, anulările de datorii, injecțiile de capital întreprinse de stat la societăți publice, parteneriatele public-privat etc. [9] A se vedea: http://epp.eurostat.ec.europa.eu/portal/page/portal/government_finance_statistics/documents/Background_note_fin.crisis_Oct.2011_final.pdf [10] A se vedea punctul 2.1. [11] A se vedea: http://epp.eurostat.ec.europa.eu/portal/page/portal/quality/documents/COM-2011-211_Communication_Quality_Management_EN.pdf [12] A se vedea: http://epp.eurostat.ec.europa.eu/portal/page/portal/government_finance_statistics/methodology/advice_member_states. [13] A se vedea: http://epp.eurostat.ec.europa.eu/portal/page/portal/government_finance_statistics/documents/Eurostat's%20preliminary%20view%20on%20the%20recording%20of%20the%20futu.pdf [14] A se vedea: http://epp.eurostat.ec.europa.eu/cache/ITY_PUBLIC/2-27012011-AP/EN/2-27012011-AP-EN.PDF [15] A se vedea: http://epp.eurostat.ec.europa.eu/portal/page/portal/government_finance_statistics/documents/Eurostat%20Guidance%20on%20accounting%20rules%20for%20EDP%20-%20Financia.pdf [16] Secțiunea Government Finance (Finanțe publice) de pe site-ul internet al Eurostat oferă acces public la informații privind statisticile pentru procedura deficitului excesiv și conturile publice sectoriale aferente, inclusiv date, decizii metodologice și manuale, precum și constatări rezultate în urma vizitelor de dialog privind PDE: (http://epp.eurostat.ec.europa.eu/portal/page/portal/government_finance_statistics/introduction. [17] A se vedea: http://epp.eurostat.ec.europa.eu/portal/page/portal/government_finance_statistics/documents/Background_note_fin.crisis_Oct.2011_final.pdf [18] În conformitate cu articolul 15 alineatul (2) din Regulamentul (CE) nr. 479/2009 al Consiliului, astfel cum a fost modificat, Comisia (Eurostat) poate modifica datele efective raportate de statele membre și poate furniza date modificate, precum și o justificare a modificării, atunci când este evident că datele efective raportate de statele membre nu respectă cerințele articolului 8 alineatul (1). [19] Inventare ale metodelor, procedurilor și surselor utilizate pentru compilarea datelor efective privind deficitul și datoria și a conturilor publice aferente.